**Javni poziv k sodelovanju medijev v okviru Konference pogodbenic Okvirne konvencije Združenih narodov o spremembi podnebja COP29**

Na Ministrstvu za okolje, podnebje in energijo (MOPE) si zaradi pomembnosti tematike želimo okrepiti poročanje o podnebnih zadevah, med drugim tudi o Konferenci pogodbenic (*Conference of the Parties - COP*) Okvirne konvencije Združenih narodov o spremembi podnebja, kot najpomembnejši mednarodni konferenci na tem področju. Letošnji COP29 bo potekal med 11. in 22. novembrom 2024 v Bakuju, Azerbajdžanu. V prvem tednu konference potekajo pogajanja na ekspertni ravni in ravni vodij delegacij, 12. in 13. novembra poteka zasedanje predsednikov vlad in držav (*World Leaders Climate Action Summit),* med 14. in 21. novembrom pa poleg pogajanj poteka tudi program stranskih dogodkov, razporejenih po tematskih dnevih. Nekaj več informacij je dostopnih na tej povezavi <https://unfccc.int/cop29> oziroma <https://cop29.az/en>). Na MOPE želimo spodbuditi novinarje, da se udeležijo podnebne konference ter tako okrepijo poročanje o dogajanju na podnebni konferenci. Registracijo na konferenco predstavniki medijev opravijo sami, preko v ta namen vzpostavljene platforme.

V ta namen bo MOPE iz Sklada za podnebne spremembe izbranim novinarjem financiral:

1. Stroške namestitve v hotelu v terminu od 1. novembra do 22. novembra – nočitve in plačilo turistične takse v maksimalni vrednosti približno 3.500 € (končno višino sporočimo glede na ponudbo in cene hotelov v Bakuju).
2. Letalski prevoz na relaciji Slovenije – Baku – Slovenija (oz. okoliška letališča) (transport do letališča, letalski prevoz, vlak, avtobus) v maksimalni vrednosti 600 € (končno ceno še sporočimo).

Povrnitev stroškov navedenih kategorij lahko udeleženec uveljavlja s predložitvijo dokazil o nastalih stroških (računi). Originalna dokazila morajo biti vložena preko glavne pisarne ministrstva MOPE najkasneje 15 dni po končanem dogodku.

**I.                 DEL**

Na ta javni poziv se lahko odzovejo novinarji, ki delajo za nacionalni medij in pokrivajo področje podnebnih sprememb.

**Izbranih bo 5 novinarjev iz posameznega medija, ki:**

* So specialisti za področje podnebja in so že bili kdaj prisotni na podobnih mednarodnih konferencah (10 točk).
  + Za vsako prisotnost na mednarodnih konferencah po 2 točki, skupaj možnih 10 točk (npr. vsak COP – 5 točk, ostale konference 2 točki).
* Delajo za mediji, ki ima nacionalno pokritost (10 točk).
  + Lokalna prisotnost – 0 točk
  + Nacionalna prisotnost – 10 točk
* So v zadnjem letu naredili vsaj tri poglobljene in raziskovalne avtorske prispevke na temo podnebja, vsaj enega o COP28 (10 točk).
  + Vsak prispevek največ 3 točke, prispevek o COP28 dodatno 1 točko (SKUPAJ 10 točk).

SKUPAJ: 30 točk

**Ti novinarji bodo pokrivali samo drugi del konference, in sicer od 17. 11. do 22. 11. 2024.**

**II.               DEL**

**Dodatno**

Začetek konference, od 10. 11. do 12. 11. ter zadnja dva dneva od 21. 11. do 22. 11., pa vabimo, da se delegaciji pridružijo televizijski novinarji – novinar + snemalec.

Izbrani bosta **dve ekipi**, novinar in snemalec iz dveh posameznih medijev, ki:

* Sta že pokrivala (ni nujno fizično) podnebne konference ali mednarodna srečanja s področja podnebja (10 točk).
  + Vsak prispevek o dogajanju na mednarodni konferenci ali srečanjih po 2 točki.
* Delata za medij, ki ima nacionalno pokritost (10 točk).
  + Lokalna prisotnost – 0 točk
  + Nacionalna prisotnost – 10 točk
* Sta v zadnjem letu sodelovala, komentirala vsaj tri prispevke na temo podnebja.
  + Vsak prispevek največ 3 točke, prispevek o COP dodatno 1 točko (SKUPAJ 10 točk).

SKUPAJ: 30 točk

Prosimo, da vaše prijave pošljete na [soj.mope@gov.si](mailto:soj.mope@gov.si) do petka, 30. avgusta 2024.

Za vsa dodatna vprašanja smo vam na voljo.